ТIымыжь Хьэсэн «КСК» АО-м и унафэщIу ягъэуващ
«Кавказ Ищхъэрэм и зыгъэпсэхупIэхэр» акционер зэгухьэныгъэм и унафэщIхэм я Советым блыщхьэ кIуам, 2017 гъэм дыгъэгъазэм и 11-м, Москва къалэм щригъэкIуэ-кIа зэхуэсым арэзы щытехъуащ компанием и Генеральнэ директор къулыкъум ТIымыжь Хьэсэн зэрагъэувам. Илъэситху хъуауэ, 2013 гъэм къыщыщIэдзауэ, ар «КСК» АО-м щолажьэ, нэхъапэIуэкIэ компанием Стратегие зыужьыныгъэмкIэ и департаментым и унафэщIым и къуэдзэ къулыкъум пэрытащ, Эксперт-къэпщытэныгъэ лэжьыгъэмкIэ департаментым и унафэщIу, «КСК» АО-м и Генеральнэ директорым стратегие зыужьыныгъэмкIэ и къуэдзэу щытащ.
«КСК» АО-м и унафэщIхэм я Советым и Iэтащ- хьэ, УФ-м Кавказ Ищхъэрэм и IуэхухэмкIэ и министрым и япэ къуэдзэ Байсултанов Одес компанием и Генеральнэ унафэщIым ехъуэхъуащ къулыкъу лъагэр къызэрыхуагъэфэщамкIэ икIи ТIымыжь Хьэсэн и IэнатIэщIэм ехъулIэныгъэщIэхэр къыщихьыну зэригуапэр жиIащ.
«Кавказ Ищхъэрэм и зыгъэпсэхупIэхэр» АО-м хыхьэ IуэхущIапIэхэм, зи лэжьыгъэр нэхъапэIуэкIэ ТIымыжь Хьэсэн иунэтIахэм, къалэнышхуэ я пщэ дэлъщ икIи ягъэзащIэ: турист кластерым зэрызиужьыну щIыкIэр убзыхунымрэ ахэр а лэжьыгъэм пэлъэщын IэщIагъэлIхэмкIэ къызэгъэпэщынымрэ къыщыщIэдзауэ экономикэ щIыналъэ хэхахэм зэрызыщIагъакъуэ щIыкIэм хэлъ щхьэхуэныгъэхэр къэлъытэным нэ-су. Абы ипкъ иткIэ, компанием и Генеральнэ директор къулыкъум пэрыту ТIымыжьым «КСК» АО-м и лэжьыгъэр, бюджетымрэ лэжьакIуэхэмрэ я Iуэхури хэту, тэмэму иунэтIыфыну сыщогугъ икIи Кавказ Ищхъэрэ федераль-нэ щIыналъэм турист кластерым зыщегъэужьыным социально-экономикэ IэнатIэхэм ехъулIэныгъэхэр къыщахьыным хуэунэтIа къалэнхэм абы и унафэм щIэтхэр пэлъэщыну си гугъэщ», — къыхигъэщащ Байсултанов Одес.
ТIымыжь Хьэсэн Хьэмыщэ и къуэр 1982 гъэм жэпуэгъуэм и 4-м къалъхуащ.
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетыр къиухащ.
2004 гъэм къыщыщIэдзауэ илъэсипщIым нэблагъэкIэ Къэбэрдей-Балъкъэр Республикэм и Правительствэм щылэжьащ. Къэбэрдей-Балъкъэр Республикэм Программэ хэхахэмкIэ и администрацэм инвестицэ лэжьыгъэхэмкIэ и къудамэм и IэщIагъэлI нэхъыщхьэу щытащ, Къэбэрдей-Балъкъэр Республикэм Экономикэ зыужьыныгъэмрэ сатумкIэ и министерствэм инвестицэ политикэмкIэ и къудамэм и IэщIагъэлI пажэу, нэхъыщхьэу, иужькIэ абы и унафэ-щIу лэжьащ.
2009 гъэм Къэбэрдей-Балъкъэр Республикэм и Правительствэм и УнафэщIым и чэнджэщэгъуу ягъэуващ, нэхъ иужькIэ — республикэм и Правительствэм и Iэтащхьэм и секретариатым и унафэщIу щытащ.
2011 гъэм Къэбэрдей-Балъкъэр Республикэм экономикэ зыужьыныгъэмкIэ и министрым и къуэдзэ къулыкъур къыхуагъэфэщащ.
2013 гъэм «Кавказ Ищхъэрэм и зыгъэпсэхупIэхэр» АО-м лэжьэн щыщIидзащ. Компанием Стратегие зыужьыныгъэмкIэ и департаментым и унафэщIым и къуэдзэ, Эксперт-къэпщытэныгъэ лэжьыгъэмкIэ департаментым и унафэщI, «КСК» АО-м и Генеральнэ унафэщIым стратегие зыужьыныгъэмкIэ и къуэдзэ къулыкъухэм пэрытащ.
2017 гъэм и дыгъэгъазэм «КСК» АО-м и Генеральнэ директору ягъэуващ.
Щхьэгъусэрэ бынитIрэ иIэщ.
«Кавказ Ищхъэрэм и зыгъэпсэхупIэхэр»
акционер зэгухьэныгъэм и пресс-IуэхущIапIэ.
